Anders K. har haft masser af afslutninger fra positioner hvor han scorede i sidste sæson. Men bolden er ikke gået ind. Det er stik modsat, hvad der skete sidste sæson, hvor han scorede 12 mål. De 12 mål var også en præstation over, hvad man kunne forvente. Vurderer man chancerne ud fra afstand, vinkel, med foden/hovedet og spilsituation, så ville vi have forventet seks-syv mål fra Anders K. Jacobsen i sidste sæson. Han overpræsterede altså med sine 12 scoringer. I denne sæson kunne man med rette forvente tre-fire mål fra hans side baseret på hans muligheder, men skarpheden og marginalerne har ikke været på hans side. Det er naturligvis ikke sådan, at fordi han overpræsterede sidste sæson, så rammer karma ham nu. Sådan fungerer tilfældigheder ikke. Men det viser, at vi måske har overvurderet OB’s angreb baseret på sidste sæson.

Det er svært at sige med sikkerhed, hvad der går galt for OB’s angreb, men jeg har et par bud på steder, som har ændret sig.

For det første, så har OB skabt færre af de helt store chancer. Se bare Anders K. Jacobsen ovenfor. Han scorede i sidste sæson på tre chancer helt inde under mål. De afslutninger er han ikke kommet til i denne sæson. Den samme chance-model, som jeg har brugt ovenfor på Anders K. Jacobsens afslutninger, har jeg også brugt på alle andre OB-spillere. Hvis man tager højde for afstand, vinkel, med foden/hovedet og spilsituation, så skabte OB i sidste sæson 11 chancer, hvor mål var mere sandsynligt end ej. I denne sæson har de indtil nu skabt to. Der er en mangel på ”lette” mål hos OB, som kan indgyde selvtillid hos deres angribere.

For det andet så ser det ud som om, at OB har ændret deres angrebsstil en smule. I statistikkerne kan man læse om ”crosses”, altså indlæg. Men crosses er ikke bare et indlæg i traditionel forstand. Hvis det kommer fra midt på banen, så bryder det ofte forsvarskæderne og er mere værd.